*Автентикация* (на английски: Authentication) в компютърната сигурност означава удостоверяване на самоличност / истинност / автентичност [1] или потвърждение за автентичност. Според българския Закон за електронната идентификация удостоверяване на автентичност означава електронен процес, който позволява електронната идентификация на физическо или юридическо лице или потвърждаването на произхода и целостта на данни в електронна форма [2]

Автентикацията не трябва да се бърка с електронната идентификация, която е процес на използване на данни в електронна форма за идентификация на лица, които данни представляват по уникален начин дадено физическо лице [2].

Един от начините за автентикация на потребител пред компютърна система – например операционна система – е да въведе идентификатор, например име на потребител и парола – които разрешават ползването на определен ресурс. Често процесът се нарича „влизане“ или „логин“ (на английски: login). След като получи от потребителя въведеното потребителско име и парола, компютърът ги сравнява със стойностите, които се съхраняват в специална база от данни и ако съвпадат, допуска потребителя в системата. В този случай правилността на паролата гарантира, че потребителят или устройството са автентични. При всяка следваща употреба потребителят трябва да знае и ползва по-рано заявената парола. Слабост на този начин е, че паролите могат да бъдат откраднати, случайно разкрити или просто забравени.

1. Балабанов, Михаил. Терминологичен речник. [// BG Localize](https://sites.google.com/site/bglocalize/dict#A).
2. Закон за електронната идентификация.